**Jennifer Lynn Affleck**, taiteilijanimeltään **Jennifer Lopez** (s. 24. heinäkuuta 1969 New York), tunnetaan myös taiteilijanimellä **J.Lo**, on yhdysvaltalainen laulaja, näyttelijä, tanssija, tuottaja ja muoti-ikoni.

Lopezin ura alkoi tanssijana television komediasarjassa *In Living Color* ja myöhemmin hän sai tunnustusta vuoden 1995 toimintatrilleristä *Junakytät*. Lopezin ensimmäinen päärooli oli elämäkerrallisessa draamaelokuvassa *Selena* (1997), mistä hän sai erinomaisen näyttelijättären ALMA-palkinnon. Toisen ALMA-palkintonsa hän sai suorituksestaan rikoselokuvassa *Mieletön juttu* (1998). Lopez on jatkanut näyttelijänuraansa useissa kaupallisesti menestyneissä elokuvissa, kuten *Häät mielessä* (2001), *Unelmien Manhattan* (2002), *Saanko luvan?* (2004), *Anoppi on pahin* (2005) ja *Varasuunnitelma* (2010). Musiikkiuransa ohella hän on yksi Hollywoodin parhaiten palkatuista naisnäyttelijöistä.

Lopez sai näkyvyyttä musiikkiteollisuudessa esikoisalbuminsa, *On the 6* (1999), julkaisun jälkeen. Albumilta julkaistu kappale "If You Had My Love" menestyi monessa maassa ja se myi kultaa muun muassa Sveitsissä, Saksassa ja Ranskassa sekä platinaa Yhdysvalloissa ja Australiassa. Vuonna 2001 julkaistiin Lopezin menestynein albumi *J. Lo*, vuonna 2002 kolmas albumi *This Is Me... Then* ja vuonna 2005 neljäs albumi *Rebirth*. Aiempia heikommin menestyneen *Brave*-albumin jälkeen Lopez vaihtoi levy-yhtiötä ja julkaisi vuonna 2011 seitsemännen albuminsa *Love?*, jonka singlestä "On the Floor" tuli hänen suurin hittinsä. Kaikkiaan Lopezin albumeja on myyty noin 80 miljoonaa kappaletta.

Lopez oli aikakauslehti *People en Españolin* "100 vaikutusvaltaisinta latinalaisamerikkalaista" -listan kärjessä helmikuussa 2007. Musiikin ja näyttelemisen lisäksi Lopez on toiminut vaate- ja hajuvesisuunnittelijana. Viihdeteollisuuden ulkopuolella hän puolustaa ihmisoikeuksia ja tukee rokotteita sekä Los Angelesin lastensairaalaa.

*People*-lehti nimesi keväällä 2011 Jennifer Lopezin maailman kauneimmaksi naiseksi. Vuonna 2018 *Time*-lehti nimesi hänet yhdeksi maailman vaikutusvaltaisimmista ihmisistä.

Lopez sai 20. kesäkuuta 2013 oman tähtensä Hollywood Walk of Famelle. Se oli järjestyksessään Walk of Famen 2500. tähti.

Varhaiselämä
------------

Lopez syntyi Bronxissa, New Yorkissa ja kasvoi Blackrock Avenuella New Yorkin Castle Hillin kaupunginosassa. Hänen vanhempansa Guadalupe Rodríguez ja David López ovat kotoisin Puerto Ricosta. Lopez on keskimmäinen kolmesta lapsesta ja hänellä on kaksi siskoa, Lynda ja Leslie. Lopez kasvatettiin katolilaiseksi ja hän opiskeli katolisissa oppilaitoksissa, kuten Preston High Schoolissa. Lopez aloitti laulu- ja tanssitunnit viisivuotiaana. Koulussa hän harrasti voimistelua ja oli kansallisen tason pikajuoksija.

Lopez rahoitti omat laulu- ja tanssituntinsa 19-vuotiaasta saakka ja käytyään Baruch Collegea yhden lukukauden ajan, hän jakoi aikansa notaarina työskentelemisen, tanssituntien ja Manhattanin yökerhojen tanssiesitysten välillä. Vastoin vanhempiensa tahtoa, Lopez muutti pois kotoa ja nukkui tanssistudion lattialla siihen asti, että pystyi maksamaan tanssijan työllään vuokraa. Käytyään lukuisissa koe-esiintymisissä, hän pääsi tanssijaksi rap-musiikkivideoille ja taustatanssijaksi New Kids on the Block -bändille. Myöhemmin Lopezista tuli "Fly Girl" television komediasarjaan *In Living Color* vuonna 1990 ja Janet Jacksonin taustatanssija.

Musiikkiura
-----------

### *On the 6*

Levy-yhtiö Sony Music kiinnostui Lopezista *Selena*-elokuvan menestysroolin jälkeen, ja tarjosi hänelle levytyssopimusta. Lopezin debyyttialbumin esikoissingle "If You Had My Love" julkaistiin 11. toukokuuta 1999 ja se sijoittui ensimmäiseksi *Billboard Hot 100* -listalla. Singleä myytiin Australiassa ja Yhdysvalloissa platinaa sekä kultaa muun muassa Ranskassa, Saksassa ja Sveitsissä.

Lopezin esikoisalbumi *On the 6* julkaistiin Yhdysvalloissa 1. kesäkuuta 1999 ja Euroopassa 5. kesäkuuta 1999 ja se oli kymmenen parhaan joukossa *Billboard 200* -listalla. Albumin nimi viittaa metrolinjaan 6, jota Lopez käytti asuessaan Castle Hillissä. Toinen albumilta julkaistu single oli espanjankielinen duetto "No Me Ames", jonka lauloivat Lopez ja Marc Anthony. Vaikka kappale julkaistiin vain Latinalaisen Amerikan radioissa, se sijoittui ensimmäiseksi Billboard Hot Latin Tracks -listalla. Albumin kolmas single "Waiting for Tonight" julkaistiin 28. kesäkuuta 1999 ja se sijoittui *Billboard Hot 100* -listalla kahdeksanneksi. Sitä on myös pidetty yhtenä Lopezin parhaista kappaleista.

*On the 6* -albumilla oli mukana vierailevia artisteja kuten Big Punisher ja Fat Joe kappaleella "Feelin’ So Good". Albumin viimeinen single oli "Let’s Get Loud", joka julkaistiin 15. kesäkuuta 2000. Se oli myös Grammy-ehdokkaana "paras tanssikappale" -kategoriassa vuonna 2001. Edellisenä vuonna Lopez oli ehdokkaana samassa kategoriassa kappaleellaan "Waiting for Tonight".

### *J.Lo*, remix-albumi ja *This Is Me... Then*

Lopezin toinen studioalbumi, *J. Lo*, julkaistiin 23. tammikuuta 2001 ja se sijoittui kärkeen ensimmäisellä listaviikollaan. Albumi oli urbaanimpi kuin Lopezin esikoisalbumi *On the 6*. Kun *Häät mielessä* -elokuva, jossa Lopez oli mukana, saavutti ensimmäisen sijan vähän myöhemmin, Lopezista tuli ensimmäinen naisnäyttelijä-laulaja, jonka elokuva ja albumi ovat olleet sijalla yksi samalla viikolla. *J. Lo:n* ensimmäinen single, "Love Don't Cost a Thing", oli Lopezin ensimmäinen Ison-Britannian singlelistan kärjessä ollut kappale. Kappale sijoittui myös viiden parhaan joukkoon Yhdysvaltojen Billboard Hot 100 -listalla. Albumin seuraava single oli "Play", joka sijoittui samalla listalla kahdenkymmenen parhaan joukkoon ja kolmanneksi Isossa-Britanniassa. Kaksi seuraavaa singleä, "I'm Real" ja "Ain't It Funny" sijoittuivat myös singlelistoille. Lopez pyysi The Inc. Recordsia tekemään kappaleista remix-versiot, joilla olivat mukana rap-artistit Ja Rule, joka oli mukana molemmissa kappaleissa, ja Cadillac Tah, joka oli mukana "Aint It Funny" -kappaleen remix-versiossa. Kummatkin remix-versiot olivat Billboard Hot 100 -listalla muutaman viikon. Lopez julkaisi *J. Lo* -albumin uudelleen 32. syntymäpäivänään, jolloin albumilla oli mukana "I'm Real" -kappaleen remix-versio bonusraitana. "Que Ironian" menestyksen ansiosta myös "Si Ya Se Acabó" julkaistiin Espanjassa. Vuonna 2001 Lopez esiintyi kiertueellaan *Let's Get Loud "Live in Puerto Rico" Concert* -konsertissa.

*J. Lo* -albumin uudelleen julkaisun menestyksen jälkeen Lopez päätti omistaa kokonaisen albumin remix-versioille. 5. helmikuuta 2002 julkaistiin *J to that L-O!: The Remixes* -albumi ja se sijoittui ensimmäisellä listaviikollaan Billboard 200 -listan kärkeen. Albumista tuli historian ensimmäinen listan kärjessä ollut remix-albumi. *J to that L-O!: The Remixes* -albumilla esiintyivät Lopezin lisäksi P. Diddy, Fat Joe ja Nas, ja kappaleet olivat harvinaisia aiempien singlejen tanssi- ja hip hop -versioita. Albumi on kaikkien aikojen neljänneksi myydyin remix-albumi historiassa Michael Jacksonin *Blood on the Dance Floor: HIStory in the Mix*, The Beatlesin *Love* ja Madonnan *You Can Dance* -albumien jälkeen.

Lopez julkaisi kolmannen studioalbuminsa, *This Is Me... Then*, 26. marraskuuta 2002. Albumi sijoittui Billboard 200 -listan sijalle kaksi ja siltä julkaistiin neljä singleä: "Jenny from the Block", "All I Have", "I'm Glad" ja "Baby I Love U!". *This Is Me... Then* -albumilla oli cover-versio Carly Simonin vuoden 1978 kappaleesta "You Belong To Me".

### *Rebirth*

Oltuaan vuoden pois musiikkialalta, Lopez julkaisi neljännen studioalbuminsa, *Rebirth*, 1. maaliskuuta 2005. Vaikka albumi nousi ensimmäisellä listaviikollaan Billboard 200 -listan sijalle kaksi, se putosi nopeasti listalta. *Rebirth*-albumilta julkaistu single "Get Right" nousi Yhdysvalloissa 15 parhaan joukkoon ja sitä myytiin kultaa. "Get Right" menestyi hyvin myös Isossa-Britanniassa ollen Lopezin toinen singlelistan kärjessä ollut kappale siellä. Toinen albumilta julkaistu single, "Hold You Down", jolla oli mukana Fat Joe, oli Yhdysvaltojen Billboard Hot 100 -listan sijalla 64, mutta nousi Isossa-Britanniassa kuudenneksi ja Australiassa kahdenkymmenen parhaan joukkoon. "Cherry Pie" -kappaleen suunniteltu julkaisuaika oli loppuvuodesta 2005, mutta kappaleen videon teko peruttiin. Kappale julkaistiin kuitenkin Espanjan radiokanavilla. *Rebirth* -albumia myytiin platinaa Yhdysvalloissa.

Lopez oli mukana LL Cool J:n kappaleella "Control Myself", joka julkaistiin 1. helmikuuta 2006. Kappale nousi neljänneksi Yhdysvaltojen Billboard Hot 100 -listalla ja toiseksi Ison-Britannian singlelistalla. "Control Myself" oli siten Lopezin ensimmäinen sijalla yksi ollut kappale kolmeen vuoteen Yhdysvalloissa.

### *Como ama una Mujer*

Lopez julkaisi ensimmäisen täyspitkän espanjankielisen albuminsa, *Como ama una Mujer*, maaliskuussa 2007. Hänen aviomiehensä, laulaja Marc Anthony, tuotti albumin Estefanon kanssa "Qué Hiciste" -kappaletta lukuun ottamatta, jonka Anthony tuotti yhdessä Julio Reyesin kanssa. *Como ama una Mujer* sijoittui Billboard 200 -albumilistalla parhaimmillaan sijalle kymmenen ja ensimmäiseksi U.S. Top Latin Albums -listalla neljänä peräkkäisenä viikkona ja U.S. Latin Pop Albums - listalla seitsemänä peräkkäisenä viikkona. Albumi menestyi hyvin myös Euroopassa ollen parhaimmillaan albumilistan sijalla kolme. *Como ama una Mujer* -albumin ensimmäinen single, "Qué Hiciste" (suomeksi "Mitä sinä teit"), julkaistiin virallisesti radioissa tammikuussa 2007. Kappale sijoittui parhaimmillaan Latin Songs -listalla ensimmäiseksi ja Latin Pop Songs -listan sijalle kuusi. "Qué Hiciste" oli myös kahdenkymmenen parhaan joukossa European Hot 100 -listalla. Toinen albumilta julkaistu single oli "Me Haces Falta" ja kolmas "Por Arriesgarnos", joka on Lopezin ja Anthonyn duetto. Lopez voitti vuoden 2007 American Music Awards -tapahtumassa "Favorite Latin Artist" -palkinnon.

24. heinäkuuta 2007 *Billboard*-lehti ilmoitti, että Lopez ja Anthony tekisivät yhdessä "Juntos en Concierto" -kiertueen, joka alkaisi New Jerseyssä 29. syyskuuta 2007. Kiertueella esitettiin Lopezin uusimpia ja vanhempia kappaleita sekä espanjalaista musiikkia. 28. syyskuuta 2007 Mark G. Etess Arenalla ja päättyi Miamissa American Airlines Arenalla 7. marraskuuta 2007.

### *Brave*

Lopez esiintymässä jalkapallon MM-kisojen avajaisseremoniassa 2014.
Lopezin kaiken kaikkiaan kuudes studioalbumi, *Brave*, julkaistiin 9. lokakuuta 2007, kuusi kuukautta *Como ama una Mujer* -albumin julkaisun jälkeen. Lopez teki albumilla yhteistyötä Midi Mafian, J. R. Rotemin, Lynnin ja Waden sekä Ryan Tedderin kanssa. Aiemmin, 26. elokuuta 2007, ABC oli esittänyt mainoksen *Täydelliset naiset* -televisiosarjan neljännestä tuotantokaudesta, jossa kuultiin pätkä "Mile in These Shoes" -kappaleesta. Ensimmäinen *Brave*-albumilta julkaistu single oli "Do It Well" ja se sijoittui kahdenkymmenen parhaan joukkoon monissa maissa, esimerkiksi Britanniassa se nousi parhaimmillaan sijalle yksitoista. Albumin seuraava single, "Hold It, Don’t Drop It", julkaistiin vain muutamalla alueella Euroopassa. Kappale sijoittui Yhdysvaltojen Dance/Club Play Songs -listalla parhaimmillaan sijalle yksi ja Ison-Britannian singlelistan sijalle 72. *Brave*-albumin kolmantena singlenä aiottiin julkaista albumin nimikkokappale "Brave", mutta luultavasti albumin alhaisten myyntilukujen vuoksi singleä ei julkaistu.

### *Love?*

Lopez oli työskennellyt seitsemännen studioalbuminsa, *Love?*, parissa vuodesta 2007 saakka ja sen oli määrä ilmestyä kesällä 2010. Lokakuussa 2009 kappale "Fresh Out the Oven", jolla oli mukana rap-artisti Pitbull, julkaistiin Internetissä, mutta levy-yhtiö ilmoitti, ettei se ollut virallinen single. *Love?*-albumin ensimmäinen single, "Louboutins", julkaistiin 23. marraskuuta 2009, jonka jälkeen Lopez esitti kappaleen myös vuoden 2009 American Music Awards -tapahtumassa. Helmikuussa 2010 kerrottiin, että Lopezin ja Epic Recordsin tiet olivat eronneet. Lopezin manageri, Benny Medina, vahvisti tiedon sanoen: "Jenniferillä oli hyvä suhde Sony Music Groupin kanssa ja he ovat jakaneet monta onnistumista yhdessä, mutta nyt oli oikea aika tehdä muutos, joka palvelee parhaiten hänen uransa suuntaa näyttelijänä ja laulajana, hän on kiitollinen ja arvostaa kaikkia Sonylla kaikesta, mitä he ovat tehneet yhdessä." Myöhemmin Lopez kertoi löytäneensä uuden "kodin" albumilleen ja että albumi julkaistaisiin kesällä 2010. Vähän sen jälkeen, kun Lopez oli nähty keskustelemassa Island Recordsin puheenjohtajan ja toimitusjohtajan L. A. Reidin kanssa, 19. maaliskuuta 2010 vahvistettiin, että Lopez oli tehnyt levytyssopimuksen Island Recordsin kanssa ja että hän työsti parhaillaan uutta materiaalia *Love?*-albumia varten. Tammikuussa 2011 Lopez julkaisi uuden singlen, "On the Floor", jolla oli mukana Pitbull. Kappale menestyi hyvin maailmanlaajuisesti, se sijoittui esimerkiksi Ison-Britannian singlelistan sijalle yksi ja Suomessa kappale oli ensimmäisenä seitsemän viikkoa peräkkäin. Albumi *Love?* julkaistiin 3. toukokuuta 2011.

Näyttelijänura
--------------

Lopezin ensimmäinen näyttelijän työ televisiossa oli Fox-kanavan televisiosarjassa *South Central*. Lisäksi hän esiintyi lyhytikäisissä *Second Chances*- ja *Hotel Malibu* -sarjoissa. Myöhemmin hän esiintyi televisioelokuvassa *Nurses on the Line: The Crash of Flight 7*. Lopezin ensimmäinen suurempi rooli oli Gregory Navan vuoden 1995 draamassa *Siirtolaiset*, jossa hän näytteli nuorta Mariaa. Sittemmin hän näytteli muun muassa toimintaelokuvassa *Junakytät* (1995), Francis Ford Coppolan komediassa *Jack* (1996) ja *Verta ja viiniä* -trillerissä (1996).

Lopezin suurin rooli siihen mennessä oli päärooli elokuvassa *Selena* (1995). Hän sai kehuja suorituksestaan sekä Golden Globen "Paras naispääosa musikaali- tai komediaelokuvassa" -palkinnon. Samana vuonna Lopez näytteli myös kahdessa muussa elokuvassa, kuten Terri Floresin roolia elokuvassa *Anakonda*. Elokuvan lipputulot olivat vaatimattomat eikä se saanut hyviä arvosteluja kriitikoilta. Seuraavaksi Lopez nähtiin pääroolissa vuoden 1997 rikoselokuvassa *U-käännös helvettiin*.

Jennifer Lopez syyskuussa 2009.
Vuonna 1998 Lopez näytteli yhden kehutuimmista rooleistaan rikoselokuvassa *Mieletön juttu*, jossa hän näyttelee Karen Siscoa. Lopez sai hyviä arvosteluja suorituksestaan ja hänestä tuli ensimmäinen latinonäyttelijätär, joka sai roolistaan yli $1 miljoonan. Samana vuonna Lopez antoi äänensä Aztecalle tietokoneanimaatioelokuvassa *Antz – Muurahaizet*. Vuonna 2000 Lopez näytteli psykologisessa trillerissä *The Cell*, jossa hän esitti Catherine Deanea, lapsipsykologia, joka käyttää virtuaalitodellisuutta päästäkseen potilaidensa mieliin saadakseen heidät pois koomasta. Elokuva julkaistiin elokuussa 2000. Seuraavana vuonna Lopez piti taukoa näyttelemisestä keskittyäkseen musiikkiuraansa.

Vuonna 2001 Lopez näytteli romanttisessa komediassa *Häät mielessä*. Elokuva oli ilmestymisviikollaan sijalla yksi, mikä teki Lopezista ensimmäisen näyttelijän ja laulajan historiassa, jolla on ollut sekä elokuva että albumi, *J. Lo*, sijalla yksi. Hänen seuraavat roolinsa olivat yliluonnollisessa romanttisessa draamassa *Angel Eyes* (2001) ja trillerissä *Viimeiseen pisaraan* (2002). Kumpikaan elokuvista ei kerännyt merkittävästi katsojia ja ne saivat kriittisen vastaanoton kriitikoilta. Samana vuonna Lopez näytteli yhdessä Ralph Fiennesin kanssa romanttisessa elokuvassa *Unelmien Manhattan*, jossa Lopez näyttelee Marisa Venturaa, Bronxissa asuvaa yksinhuoltajaäitiä, joka ansaitsee elantonsa siivoamalla huoneita ylellisessä Manhattan-hotellissa ja jota poliitikko erehtyy luulemaan seurapiirihenkilöksi. *Unelmien Manhattan* oli avausviikollaan sijalla yksi. *New York Times* vertasi elokuvan juonta Lopezin lauluun "Jenny from the Block".

Vuonna 2003 Lopez näytteli Ben Affleckin kanssa romanttisessa komediassa *Gigli – rajua rakkautta*, joka keräsi vain vähän lipputuloja. Vuonna 2004 Lopez näytteli Jeania, kadoksissa ollutta miniää, draamaelokuvassa *Kesken jäänyt elämä* ja seuraavana vuonna hän oli mukana elokuvassa *Saanko luvan?*. Samana vuonna Lopez oli mukana myös romanttisessa elokuvassa *Anoppi on pahin*, jossa hän näyttelee Charlie Cantilinia. Kaksi Lopezin tuottamaa elokuvaa otettiin hyvin vastaan elokuvajuhlilla: *King of Salsa* (2006) Toronton elokuvajuhlilla ja *Unohdetut* (2006) Brysselin elokuvajuhlilla. Vuonna 2010 Lopez näytteli Alex O’Loughlinin kanssa romanttisessa komediassa *Varasuunnitelma* ja sen tuotto oli DVD-myynnin lukuun ottaen $90 000 000.

Lopez on yksi Hollywoodin korkeimmin palkatuista naisnäyttelijöistä ja korkeimmin palkattu latinonaisnäyttelijä Hollywoodin historiassa. Vuosina 2002, 2003 ja 2004 hän oli *The Hollywood Reporter:n* kymmenen parhaimman palkatun naisnäyttelijän listalla. Lopez sai $15 miljoonaa roolistaan elokuvassa *Anoppi on pahin*. Hänen parhaiten menestyneimmät elokuvansa ovat *Unelmien Manhattan*, jonka tuotto oli $94 011 225 ja *Saanko luvan?*, jonka tuotto oli $112 238 000. Vuonna 2007 Lopez oli mukana *Forbes*-lehden "20 rikkainta naista viihdeteollisuudessa" -listalla yhdeksäntenä. Hänen omaisuutensa arveltiin olevan silloin $110 miljoonaa.

27. tammikuuta 2010 ilmoitettiin, että Lopez vierailisi CBS:n komediasarjassa *Ensisilmäyksellä*, jossa hän näyttelisi kirjailija Anita Applebya.

Lopez oli yksi monesta vastaavasta tuottajasta ja näytteli pääosaa, rikostutkija Harlee Santosia vuosina 2016–2018 esitetyssä NBC:n rikosdraamasarjassa *Shades of Blue*.

Muut työt
---------

### Yrittäjyys

Lopez lanseerasi vaatemalliston vuonna 2003. Malliston nimeksi tuli JLO by Jennifer Lopez ja siihen kuului erilaisia naisten vaatteita, kuten farkkuja, t-paitoja, takkeja, vöitä, käsilaukkuja ja alusvaatteita sekä koru- ja asustemallistot, johon kuului muun muassa hattuja, käsineitä ja huiveja. Lopez osallistui Louis Vuittonin Winter 2003 -kampanjaan ja vuonna 2005 hän toi markkinoille uuden vaatemalliston, Sweetface. Vuonna 2007 Lopez lopetti JLO by Jennifer Lopez -malliston ja lanseerasi uuden, nuorille suunnatun malliston, JustSweet. Hänen vaatemallistonsa ovat olleet mukana New Yorkin Fashion Week -tapahtumissa.

Turkisten käyttö sekä Lopezin vaatemallistoissa että hänen omassa pukeutumisessaan on aiheuttanut halveksuntaa eläinten oikeuksia puolustavien joukossa. Los Angelesin *Anoppi on pahin* -elokuvan ensi-illassa yli 100 protestoijaa People for the Ethical Treatment of Animals -järjestöstä piti mielenosoituksen korostaakseen asiaansa.

12. huhtikuuta 2002 Lopez avasi kuubalaisen ravintolan, Madre’s, Pasadenaan.

Lopez laajensi hajuvesiteollisuuteen tuomalla markkinoille ensimmäisen hajuvetensä, "Glow by J.Lo", vuonna 2002. Samana vuonna hän loi rajoitetun erän "Glow"-hajuveden sivutuotetta, "Miami Glow by J.Lo", kunnianosoituksena ottokotikaupungilleen Miamille. Lopez toi markkinoille myös "Glow"-tuotesarjan, johon kuului vartalovoiteita ja itseruskettavia tuotteita. Lokakuussa 2003 Lopez esitteli "Still"-hajuveden ja vuonna 2005 tuoksun nimeltä "Live by Jennifer Lopez". Vuoden 2006 ystävänpäivänä markkinoille tuli "Glow"-hajuveden toinen sivutuote, "Love at First Glow by J.Lo". Lopezin seuraava tuoksu, "Live Luxe", ilmestyi elokuussa 2006 ja sitä seurasi "Glow After Dark" tammikuussa 2007. Niitä seuranneet tuoksut, "Deseo" ja "Deseo Forever", esiteltiin aasialaisilla markkinoilla ja silloin ilmestyi myös ensimmäinen miestentuoksu, "Deseo for men". Vuonna 2008 ilmestyi hajuvesi "Live Platinum". Helmikuussa 2009 Lopez toi markkinoille "Sunkissed Glow" -tuoksun ja saman vuoden lokakuussa ilmestyi hajuvesi "My Glow". Syksyllä 2010 markkinoille tuli "Love & Glamour" -hajuvesi ja "L.A.Glow".

Lopez omistaa elokuva- ja televisioyhtiön Nuyorican Productions, jonka hän perusti yhdessä managerinsa Benny Medinan kanssa. Medinan oli tarkoitus saada puolet yhtiön tuotosta, mutta Lopez erosi Medinasta pian yrityksen perustamisen jälkeen. Myöhemmin he paransivat liikesuhteensa.

### *American Idol*

Kesäkuussa 2010, Ellen DeGeneresin jätettyä *American Idol* -sarjan tuomarointitehtävät, ilmoitettiin että Jennifer Lopezia oli pyydetty tuomariksi sarjan kymmenennelle tuotantokaudelle. Myöhemmin kuitenkin kerrottiin, että Lopezista ei kuitenkaan tulisi tuomaria hänen "kohtuuttomien vaatimustensa" vuoksi. *Idol*-tuottaja Nigel Lythgoe vastasi väitteeseen sanoen, että "Jennifer ei ole diiva, olen työskennellyt hänen kanssaan muutamassa tilaisuudessa ja en ole koskaan tähän mennessä nähnyt häntä diivana." Lythgoe ei kuitenkaan kumonnut tai vahvistanut huhuja koskien Lopezin ja muiden *Idol*-tuottajien välisiä sopimusneuvotteluja. Sittemmin kerrottiin, että sekä Lopezille ja hänen aviomiehelleen, Marc Anthonylle, harkittiin osia *X Factorissa* heidän latino- ja kansainvälisten markkinoiden viehätyksensä vuoksi. Lopezin osallistuminen *X Factor* -ohjelmaan suljettiin kuitenkin pois, kun ilmoitettiin, että Lopez oli hyväksynyt tarjouksen toimia *Idol*-sarjan kymmenennen tuotantokauden tuomarina. Tieto vahvistettiin virallisesti 22. syyskuuta 2010.

Yksityiselämä
-------------

Lopez on ollut naimisissa neljästi. Vuonna 1997 hän avioitui kuubalaisen tarjoilijan Ojani Noan kanssa, mutta liitto oli ohi vuoden sisällä. Lopez haastoi Noan oikeuteen vuonna 2006 estääkseen heidän avioliitostaan kirjoitetun kirjan julkaisun. Vuonna 1999 Lopez alkoi seurustella rap-artisti Sean "Diddy" Combsin kanssa. Suhde päättyi, kun Combs sai syytteen aseen hallussapidosta vuonna 2000. Lopez avioitui toisen kerran taustatanssijansa Cris Juddin kanssa, mutta he erosivat kesäkuussa 2001 liiton kestettyä kahdeksan kuukautta.

Jennifer Lopez ex-aviomiehensä Marc Anthonyn kanssa toukokuussa 2006.
Eron jälkeen Lopez alkoi seurustella näyttelijä Ben Affleckin kanssa. Pari meni kihloihin marraskuussa 2002, jolloin heistä tuli populaarikulttuurissa superpari ja media alkoi kutsua heitä nimellä "Bennifer". Tämä etunimien yhdistelmä aloitti trendin, jossa vielä nykyäänkin julkkisparien etunimet yhdistetään.

Erottuaan Affleckista vuonna 2004 Lopez alkoi seurustella muusikko Marc Anthonyn kanssa. He menivät naimisiin 5. kesäkuuta 2004. Helmikuussa 2008 Lopez ja Anthony saivat kaksoset, tyttären ja pojan. Jatkuvista riidoista johtuen pari julisti eroavansa heinäkuussa 2011. Avioero tuli voimaan 16. heinäkuuta 2014, ja Lopez sai kaksosten päähuoltajuuden.

Lopez seurusteli baseball-pelaaja Alex Rodriguezin kanssa vuodesta 2017 lähtien. He menivät kihloihin maaliskuussa 2019 ja heidän oli määrä avioitua syksyllä 2019, mutta he purkivat kihlauksensa keväällä 2021. Lopez alkoi huhtikuussa 2021 seurustella uudestaan Ben Affleckin kanssa ja he kihlautuivat, nyt jo toisen kerran, keväällä 2022.
Lopez ja Affleck menivät heinäkuussa 2022 naimisiin Las Vegasissa. Lopez myös vaihtoi sukunimensä Affleckiksi.

Hyväntekeväisyys
----------------

Lopez on Los Angelesin lastensairaalan tukija ja hänelle luovutettiin sairaalan Noche de Niños -gaalassa Children’s Humanitarian Award syyskuussa 2004. Lopez vierailee sairaalassa säännöllisesti ja vuonna 2008 hän keräsi sairaalalle varoja osallistumalla Nautica Malibu Triathloniin. Toukokuussa 2009, Lopez perusti The Maribel Foundation -säätiön tukeakseen Los Angelesin lastensairaalaa ja parantaakseen terveydenhuoltoa kansainvälisesti.

14. helmikuuta 2007 Lopez sai "Artists for Amnesty International" -palkinnon tunnustuksena työstään ohjaajana ja näyttelijänä elokuvassa *Unohdetut*. Nobelin rauhanpalkinnon voittaja José Ramos-Horta antoi sen hänelle Berliinin elokuvajuhlilla. Hän sai myös erityistunnustuksen ja kiitokset Norma Andradelta, yhdeltä Nuestras Hijas de Regreso a Casa A.C. perustajalta.

Lopez on ollut myös mukana tukemassa hinkuyskän rokotetta. Hän työskentelee Sounds of Pertussisin ja March of Dimes -hyväntekeväisyysjärjestön kanssa lisätäkseen tietoisuutta sairaudesta ja kannustaakseen aikuisten rokottamista estääkseen taudin leviämistä pikkulapsiin.

Diskografia
-----------

Jennifer Lopez esiintymässä kesäkuussa 2012.
### Albumit

* *On the 6* (1999)
* *J.Lo* (2001)
* *This Is Me... Then* (2002)
* *Rebirth* (2005)
* *Como ama una Mujer* (2007)
* *Brave* (2007)
* *Love?* (2011)
* *A.K.A.* (2014)
* *This Is Me... Now* (2023)

### Soundtrackit

* *Marry Me* (2021)

### Kokoelma-albumit

* *J to tha L-O!: The Remixes* (2002)
* *Dance Again... the Hits* (2012)

### Singlet

|  |  |
| --- | --- |
| * "If You Had My Love" (1999)
* "No Me Ames" (Marc Anthonyn kanssa, 1999)
* "Waiting for Tonight" (1999)
* "Feelin’ So Good" (2000)
* "Let’s Get Loud" (2000)
* "Love Don’t Cost a Thing" (2000)
* "Play" (2001)
* "Ain’t It Funny" (2001)
* "I’m Real" (2001)
* "Ain’t It Funny (Murder Remix)" (feat. Ja Rule, 2002)
* "Alive" (2002)
* "I’m Gonna Be Alright" (feat. Nas, 2002)
* "Jenny from the Block" (feat. Jadakiss & Styles P, 2002)
* "All I Have" (feat. LL Cool J, 2002)
* "I’m Glad" (2003)
* "Baby I Love U!" (2003)
* "Get Right" (2005)
* "Hold You Down" (feat. Fat Joe, 2005)
* "Qué Hiciste" (2007)
* "Me Haces Falta" (2007)
* "Do It Well" (2007)
* "Hold It, Don’t Drop It" (2007)
 | * "On the Floor" (feat. Pitbull, 2011)
* "I’m Into You" (feat. Lil Wayne, 2011)
* "Papi" (2011)
* "Dance Again" (feat. Pitbull, 2012)
* "Goin’ In" (feat. Flo Rida, 2012)
* "Live It Up" (feat. Pitbull, 2013)
* "I Luh Ya Papi" (feat. French Montana, 2014)
* "First Love" (2014)
* "Booty" (feat. Iggy Azalea, 2014)
* "Ain’t Your Mama" (2016)
* "Ni Tú Ni Yo" (feat. Gente de Zona, 2017)
* "Amor, Amor, Amor" (feat. Wisin, 2017)
* "Us" (2018)
* "Se Acabó El Amor" (Abraham Mateon ja Yandelin kanssa, 2018)
* "El Anillo" (2018)
* "Dinero" (feat. DJ Khaled & Cardi B, 2018)
* "Te Guste" (Bad Bunnyn kanssa, 2018)
* "Medicine" (feat. French Montana, 2019)
* "Baila Conmigo" (2019)
* "Pa’ Ti" (feat. Maluma, 2020)
* "Lonely" (feat. Maluma, 2020)
 |

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1986 | *My Little Girl* | *My Little Girl* | Myra |
| 1993 | *Pelastajat* | *Lost in the Wild* | Rosie Romero |
| 1995 | *Siirtolaiset* | *My Family* | Maria nuorena |
| *Junakytät* | *Money Train* | Grace Santiago |
| 1996 | *Jack* | *Jack* | neiti Marquez |
| 1997 | *Verta ja viiniä* | *Blood and Wine* | Gabriella |
| *Selena* | *Selena* | Selena Quintanilla |
| *Anakonda* | *Anaconda* | Terri Flores |
| *U-käännös helvettiin* | *U Turn* | Grace McKenna |
| 1998 | *Mieletön juttu* | *Out of Sight* | Karen Sisco |
| *Antz – Muurahaizet* | *Antz* | Azteca (äänirooli) |
| 2000 | *The Cell* | *The Cell* | Catherine Deane |
| 2001 | *Häät mielessä* | *The Wedding Planner* | Mary Fiore |
| *Angel Eyes* | *Angel Eyes* | Sharon Pogue |
| 2002 | *Viimeiseen pisaraan* | *Enough* | Slim Hiller |
| *Unelmien Manhattan* | *Maid in Manhattan* | Marisa Ventura |
| 2003 | *Gigli – rajua rakkautta* | *Gigli* | Ricki |
| 2004 | *Tyttö tuollainen* | *Jersey Girl* | Gertrude Steiney |
| *Saanko luvan?* | *Shall We Dance?* | Paulina |
| 2005 | *Anoppi on pahin* | *Monster-in-Law* | Charlotte Cantilini |
| *Kesken jäänyt elämä* | *An Unfinished Life* | Jean Gilkyson |
| 2006 | *Unohdetut* | *Bordertown* | Lauren Adrian |
| *King of Salsa* | *El Cantante* | Puchi |
| 2010 | *Varasuunnitelma* | *The Back-up Plan* | Zoe |
| 2012 | *Mitä odottaa kun odotat* | *What to Expect When You’re Expecting* | Holly |
| *Ice Age 4: Mannerten mullistus* | *Ice Age: Continental Drift* | Shira (äänirooli) |
| 2013 | *Parker* | *Parker* | Leslie Rodgers |
| 2015 | *The Boy Next Door* | *The Boy Next Door* | Claire Peterson |
| *Lila & Eve* | *Lila & Eve* | Eve Rafael |
| *Vihdoin kotona* | *Home* | Lucy Tucci (äänirooli) |
| 2016 | *Ice Age 5: Törmäyskurssilla* | *Ice Age: Collision Course* | Shira (äänirooli) |
| 2018 | *Second Act* | *Second Act* | Maya |
| 2019 | *Hustlers – Korkojen kera* | *Hustlers* | Ramona Vega |
| 2022 | *Marry Me* | *Marry Me* | Katarina "Kat" Valdez |
| *Shotgun Wedding* | *Shotgun Wedding* | Darcy |

| Televisiosarjat |
| --- |
| Vuosi | Suomenkielinen nimi | Alkuperäinen nimi | Rooli | Jaksot |
| 1991–1993 | *In Living Color* | *In Living Color* | Fly Girl | 61 jaksoa |
| 1993–1994 | *Second Chances* | *Second Chances* | Melinda Lopez | kuusi jaksoa |
| 1994 | *South Central* | *South Central* | Lucille | neljä jaksoa |
| *Hotel Malibu* | *Hotel Malibu* | Melinda Lopez | kuusi jaksoa |
| 2004, 2018 | *Will & Grace* | *Will & Grace*  | itsenään | neljä jaksoa |
| 2010 | *Ensisilmäyksellä* | *How I Met Your Mother* | Anita Appleby | "Of Course" |
| 2016–2018 | *Shades of Blue* | *Shades of Blue* | Harlee Santos | 36 jaksoa |

Kiertueet
---------

* Dance Again World Tour (2012)
* It’s My Party Tour (2019)

Kirjat
------

* *True Love* (2014)

Lähteet
-------

1. ↑  UPDATED: Jennifer Lopez Confirms Split With Epic Records Billboard.com
2. ↑  Jennifer Lopez Signs With Island Def Jam omgmusic.com
3. ↑  Living In, Castle Hill, the Bronx nytimes.com
4. ↑  "Obsessions: Jennifer Lopez is back in a big, big way" (arkistolinkki) *cnn.com*.  14.4.2011. Viitattu 4.9.2019. (englanniksi)
5. ↑  The Official Swiss Charts and Music Community Swisscharts.com
6. ↑  Bundesverband Musikindustrie: Gold-/Platin-Datenbank Musikindustrie.de
7. ↑  Disque en France Disque en France.com
8. ↑  RIAA - Gold & Platinum RIAA.com
9. ↑  Accreditations - 1999 Singles ARIA Charts.com.au
10. ↑  Caulfield, Keith: "Beastie Boys Score No. 2 Debut on Billboard 200, Adele Holds at. No. 1" *Billboard*.  11.5.2011. Viitattu 4.9.2019. (englanniksi)
11. ↑  J.Lo tops list of most influential Hispanics Reuters.com
12. ↑  Stylevolution! Jennifer Lopez: From the Block to the Boulevard urblife.com
13. ↑  People: Jennifer Lopez on maailman kaunein hs.fi
14. ↑  Jennifer Lopez gets star No. 2,500 on Hollywood Walk of Fame *latimes.com*.  21.6.2013. LA Times. Viitattu 22.6.2013. (englanniksi)
15. ↑  Living In - Castle Hill, the Bronx nytimes.com
16. ↑  J. Lo defends TomKat and Scientology today.msnbc.com
17. ↑  The Triple Threat: Jennifer Lopez is born evancarmichael.com
18. 1 2 3  Jennifer Lopez Biography foxnews.com
19. ↑  "On the Down Lo" *Billboard*.  3.2.2007. Viitattu 5.9.2019. (englanniksi)
20. ↑  If You Had My Love (Single) by Jennifer Lopez Epinions.com
21. ↑  Top 100 Music Hits, Top 100 Music Charts, Top 100 Songs & The Hot 100 Billboard.com
22. ↑  ARIA Charts - Accreditations - 1999 Singles ARIA.com.au
23. ↑  RIAA - Recording Industry Association of America RIAA.com
24. ↑  Disque en France disqueenfrance.com
25. ↑  Bundesverband Musikindustrie musikindustrie.de
26. ↑  The Official Swiss Charts and Music Community swisscharts.com
27. ↑  Jennifer Lopez - On The 6 Album artists.letssingit.com
28. ↑  Jennifer Lopez - On The 6 Discogs.com
29. ↑  Music Albums, Top 200 Albums & Music Album Charts Billboard.com
30. ↑  Top Latin Songs, Latin Music Hits & Popular Latin Music Charts Billboard.com
31. ↑  Waiting for Tonight: Jennifer Lopez amazon.com
32. ↑  Top 100 Music Hits, Top 100 Music Charts, Top 100 Songs & The Hot 100 Billboard.com
33. ↑  "Jennifer Lopez: 'Waiting for Tonight' was awesome...but it might be time to stop singing" *Entertainment Weekly*.  23.11.2009. Viitattu 5.9.2019. (englanniksi)
34. 1 2  Rock On The Net: 43th Annual Grammy Awards - 2001 Rock On The Net.com
35. ↑  Lopez Bows At No. 1 Billboard.com
36. ↑  Chart Stats - Jennifer Lopez chartstats.com
37. ↑  Top 100 Music Hits, Top 100 Music Charts, Top 100 Songs & Hot 100 Billboard.com
38. ↑  Play - Jennifer Lopez
39. ↑  Chart Stats - Jennifer Lopez chartstarts.com
40. ↑  I'm Real - Jennifer Lopez Billboard.com
41. ↑  Ain't It Funny - Jennifer Lopez Billboard.com
42. 1 2  Jennifer Lopez - J To That L-O!: The Remixes CD Album cduniverse.com
43. 1 2  This Is Me... Then - Jennifer Lopez Billboard.com
44. ↑  I'm Glad - Jennifer Lopez Billboard.com
45. 1 2  Jennifer Lopez Albums, Discography Billboard.com
46. ↑  Music Albums, Top 200 Albums & Music Album Charts Billboard.com
47. ↑  Get Right - Jennifer Lopez Billboard.com
48. ↑  RIAA- Recording Industry Association of America RIAA.com
49. ↑  Chart Stats - Jennifer Lopez chartstats.com
50. ↑  Hold You Down - Fat Joe Billboard.com
51. ↑  Jennifer Lopez and Fat Joe - Hold You Down - Music Charts acharts.us
52. ↑  Jennifer Lopez feat. Fat Joe - Hold You Down australian-charts.com
53. ↑  RIAA - Recording Industry Association of America RIAA.com
54. ↑  Top 100 Music Hits, Top 100 Songs & The Hot 100 Billboard.com
55. ↑  Chart Starts - LL Cool J - Control Myself chartstats.com
56. ↑  Como Ama una Mujer - Jennifer Lopez Billboard.com
57. ↑  Music Albums, Top 200 Albums & Music Album Charts Billboard.com
58. ↑  Top Latin Music, Latin Music Artists & Music Albums Billboard.com
59. ↑  Latin Pop Albums Billboard.com
60. ↑  European Albums Billboard.com
61. ↑  Top Latin Songs, Latin Music Hits & Popular Latin Music Charts Billboard.com
62. ↑  Latin Pop Songs Billboard.com
63. ↑  Qué Hiciste - Jennifer Lopez Billboard.com
64. ↑  American Music Awards - Winners List - CBS News CBS News.com
65. ↑  Lopez, Anthony Confirm Joint Fall Tour Billboard.com
66. ↑  Producer J.R.Rotem Helping 50 Get Soul, Tossing Beats For Dr. Dre VH1.com
67. ↑  Chart Starts - Jennifer Lopez - Do It Well chartstats.com
68. ↑  Club Music, Hot Dance Songs, Club Songs, Dance Club Music Charts Billboard.com
69. ↑  Chart Stats - Jennifer Lopez - Hold It Don't Drop It chartstats.com
70. 1 2  EXCLUSIVE: Jennifer Lopez And Sony Music Epic Records Part Ways; New Album "Love?" Won't Be Released; Is It Amicable? Deadline.com
71. 1 2  UPDATED: Jennifer Lopez Confirms Split With Epic Records Billboard.com
72. ↑  Jennifer Lopez splits from longtime record label Sony; future of JLo's future album in doubt nydailynews.com
73. ↑  Chart Stats - Jennifer Lopez - On the Floor ft. Pitbull chartstats.com
74. ↑  Musiikkituottajat - Tilastot - Suomen virallinen lista - Artistit ifpi.fi
75. ↑  Rap-Up.com - Jennifer Lopez's 'Love?' Moves to May rap-up.com
76. ↑  Anaconda ew.com
77. ↑  Anaconda Reviews, Ratings, Credits, and More at Metacritic metacritic.com
78. ↑  Jennifer Lopez Pictures, News, Gossips & Rumours askmen.com
79. ↑  Lopez Bows At No.1; O-Town, Dream Debut High5 Billboard.com
80. ↑  Keeping It Reel EW.com
81. ↑  Movie Review - Maid in Manhattan movies.nytimes.com
82. ↑  The Back-Up Plan (2010) boxofficemojo.com
83. ↑  Nicole Kidman Tops The Hollywood Reporter's Annual Actress Salary List ItsaSurvey.com
84. ↑  Actress Jennifer Lopez the-movie-times.com
85. ↑  Maid in Manhattan boxofficemojo.com
86. ↑  Shall We Dance? (2004) boxofficemojo.com
87. ↑  In Pictures: The Richest 20 Women in Entertainment forbes.com
88. ↑  Jennifer Lopez Guest-Starring on How I Met Your Mother tvguide.com
89. ↑  Exchanging vowels theage.com.au
90. ↑  Multimillion-dollar venture parlays megastar's appeal with trendy, affordable allbusiness.com
91. 1 2  Style Stars washingtonpost.com
92. ↑  For The Record: Quick News mtv.com
93. ↑  Anti-Fur Activists Protest Jennifer Lopez life.com
94. ↑  Glow Jennifer Lopez perfume
95. ↑  Miami Glow Jennifer Lopez for women fragrantica.com
96. ↑  Still Jennifer Lopez for women
97. ↑  Live Luxe Jennifer Lopez perfume
98. ↑  Glow After Dark Jennifer Lopez for women fragrantica.com
99. ↑  Deseo Jennifer Lopez perfume
100. ↑  Jennifer Lopez Perfumes and Colognes
101. ↑  Deso for Men Jennifer Lopez cologne fragrantica.com
102. ↑  Live Platinum Jennifer Lopez for women fragrantica.com
103. ↑  Sunkissed Glow Jennifer Lopez perfume
104. ↑  Love & Glamour Jennifer Lopez for women fragrantica.com
105. ↑  L.A. Glow Jennifer Lopez for women fragrantica.com
106. ↑  When Jenny Dumped Benny nytimes.com
107. ↑  Scoop: J.Lo puts music on back burner today.msnbc.msn.com
108. ↑  Ellen DeGeneres leaves 'American Idol'; Jennifer Lopez reportedly close to replace her nydailynews.com
109. ↑  Source: Jennifer Lopez to Be an American Idol Judge usmagazine.com
110. ↑  Jennifer Lopez's 'American Idol deal falls through: Report news-brief.ew.com
111. ↑  Is American Idol Dumping Jennifer Lopez Already? uk.eonline.com
112. ↑  Nigel Lythgoe Discusses Saving 'Idol', Defends Ellen & J.Lo new.music.yahoo.com
113. ↑  Lopez, Anthony linked to US 'X Factor' digitalspy.co.uk
114. ↑  Jennifer Lopez Finalizes 'American Idol' Deal rap-up.com
115. ↑  "J-Lo Wins Payout from Ex" *Sydney Morning Herald*.  9.8.2007. Viitattu 5.9.2019. (englanniksi)
116. ↑  Silverman, Stephen: "Ben's Proposal 'Beautiful', Says Lopez" *People*.  11.11.2001. Viitattu 5.9.2019. (englanniksi)
117. ↑  "Celebrity Name Game" *People*.  23.11.2005. Viitattu 5.9.2019. (englanniksi)
118. ↑  [0,,20171851,00.html EXCLUSIVE: Jennifer Lopez & Marc Anthony Welcome Twins!] *People*.  22.2.2008. Viitattu 5.9.2019. (englanniksi)
119. ↑  [0,,20181407,00.html Jennifer Lopez & Marc Anthony Reveal Baby Names] *People*.  1.3.2008. Viitattu 5.9.2019. (englanniksi)
120. ↑  Jennifer Lopez & Marc Anthony Divorce Has an Anti-Paparazzi Clause" (arkistolinkki) *TMZ*.  18. kesäkuuta 2014. Viitattu 5.9.2019. (englanniksi)
121. ↑  Calvario, Liz: "Jennifer Lopez and Alex Rodriguez Are Engaged – See Her Massive Ring!" *Entertainment Tonight*.  9.3.2019. Viitattu 5.9.2019. (englanniksi)
122. ↑  Jennifer Lopez menee naimisiin – 11-vuotias Max-poika saattaa alttarille *www.iltalehti.fi*. Viitattu 18.9.2019.
123. ↑  Nyt se on virallista: Jennifer Lopez julkaisi kiihkeän suutelukuvan Ben Affleckin kanssa *www.iltalehti.fi*. Viitattu 25.7.2021.
124. ↑  Jennifer Lopez ja Ben Affleck menivät kihloihin – katso kuva erikoisesta sormuksesta *www.iltalehti.fi*. Viitattu 9.4.2022.
125. ↑  Jennifer Lopez vaihtoi sukunimensä *www.iltalehti.fi*. Viitattu 18.7.2022.
126. 1 2  Jennifer Lopez Getting Her Work Mojo Back abcnews.go.com

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Jennifer Lopez**.
* Jennifer Lopezin virallinen sivusto
* Jennifer Lopez Internet Movie Databasessa. (englanniksi)
* JLove?rs - suomenkielinen ihailjapalsta


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
	+ 3
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Tšekki
* Australia
* Korea
* Alankomaat
* Puola
* Portugali

 |
|  |
| Taiteenala | 
* Emmy Awards
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Trove
* Elonet
* Yle

 |
|  |
| Muut | 
* Europeana
* SNAC
* IdRef
* Hufvudstadsbladet

 |

 |